ຊາວອາເມຣິກັນ ລະລຶກເຖິງ ວັນຄົບຮອບ ໂສກນາດຕະກໍາ 11 ກັນຍາ (ສະໄລດ໌)
ພິທີ​ໄວ້​ອາ​ໄລ ​ທີ່​ນະຄອນ​ນິວຢ໋ອກ ​ແລະ​ທີ່ທໍາ​ນຽບຫ້າ​ແຈ ເລີ່​ມດ້ວຍ​ການຢືນ​ສະ​ຫງົບ​ສະຕິ​ອາລົມ ​ໃນ​ເວລາ​ດຽວ​ກັນ​ ກັບ​ຕອນ​ທີ່​ເກີດ​ເຫດ​​ ເມື່ອ 12 ປີກ່ອນ.
ຊາວອາເມຣິກັນພາກັນກະກຽມທີ່ຈະຈັດພິທີລະລຶກເຖິງການເສຍ ຊີວິດຂອງຜູ້ຄົນເກືອບ 3 ພັນຄົນ ໃນວັນທີ 11 ກັນຍາປີ 2001 ເວລາພວກກໍ່ການຮ້າຍໄດ້ນໍາເອົາເຮືອບິນໂດຍສານແລ່ນເຂົ້າ ໄປຕໍາ ຕຶກແຝດສູນກາງການຄ້າໂລກທີ່ເອີ້ນກັນວ່າ “World Trade Center” ໃນນະຄອນນິວຢ໋ອກ ທໍານຽບຫ້າແຈໃນ ເຂດກຸງວໍຊິງຕັນ ແລະທົ່ງແຫ່ງນຶ່ງໃນລັດເພັນຊິລເວເນຍ ພິທີໄວ້ອາໄລ ທີ່ນະຄອນນິວຢ໋ອກ ແລະທີ່ທໍານຽບຫ້າແຈນັ້ນ ຈະເລີ່ມດ້ວຍການຢືນສະຫງົບສະຕິອາລົມ ໃນເວລາດຽວກັນ ກັບຕອນທີ່ເກີດເຫດດັ່ງກ່າວເມື່ອ 12 ປີ ຜ່ານມາແລ້ວນັ້ນ ເວລາເຮືອບິນໂດຍສານແລ່ນເຂົ້າຕຳຕຶກ ຫໍພິພິດຕະພັນ 11 ກັນຍາຫຼື 9-11 ນັ້ນແມ່ນໃກ້ຈະສໍາເລັດເສັດສິ້ນແລ້ວ ຊຶ່ງຕັ້ງຢູ່ໃກ້ໆກັບສະຖານທີ່ຕັ້ງຂອງຕຶກແຝດສູນກາງການຄ້າ ໂລກ ທີ່ເຄີຍຕັ້ງຢູ່ກ່ອນນັ້ນ ປະທານາທິບໍດີສະຫະລັດ ທ່ານ Barack Obama ຈະໄປຮ່ວມພິທີ ຢູ່ທີ່ທໍານຽບຫ້າແຈກັບລັດ ຖະມົນຕີປ້ອງກັນປະເທດ ທ່ານ Chuck Hagel ແລະປະທານເສນາທິການຮ່ວມທ່ານພົນເອກ Martin Dempsey ຄອບຄົວແລະພີ່ນ້ອງຂອງພວກເຄາະຮ້າຍທີ່ເສຍ ຊີວິດໃນຄັ້ງນັ້ນ ກໍຈະເຂົ້າຮ່ວມພິທີດ້ວຍ ສໍາຫຼັບພິທີໄວ້ອາໄລໃຫ້ແກ່ ຖ້ຽວບິນ 93 ໃນລັດເພັນຊິລເວເນຍ ຕົກນັ້ນ ພວກຍາດຕິພີ່ນ້ອງຂອງ ພວກເຄາະຮ້າຍ ກໍໄດ້ໄປຮ່ວມ ໃນພິທີ ຂອງສວນສາທາລະນະແຫ່ງຊາດໃນວັນອັງຄານວານນີ້ ເພື່ີອວາງສີລາເລິກ ໃນການສ້າງສູນກາງໃຫ້ບັນດາທ່ອງທ່ຽວ ໄປຢ້ຽມຢາມໃນສະຖານທີ່ເກີດເຫດ ບ່ອນທີ່ຜູ້ໂດຍສານ 33 ຄົນ ແລະພວກລູກເຮືອອີກ 7 ຄົນໄດ້ເສຍຊີວິດ; ສູນກາງດັ່ງກ່າວນີ້ ກໍາລັງຈະສ້າງຂຶ້ນ ຢູ່ເທິງສັນພູ ເພື່ອໃຫ້ມອງເຫັນທົ່ງກວ້າງ ບ່ອນທີ່ເຮືອບິນຕົກໃສ່ນັ້ນ ທໍານຽບຂາວ ກ່າວວ່າ ຄະນະຮັກສາຄວາມໝັ້ນຄົງແຫ່ງຊາດຂອງປະທານາທິບໍດີ ໄດ້ເອົາມາດຕະການຕ່າງໆ ເພື່ອປ້ອງກັນບໍ່ໃຫ້ເຫດຮ້າຍເກີດຂຶ້ນໃນວັນຄົບຮອບ ການໂຈມຕີທີ 11 ກັນຍາ ໃນວັນພຸດມື້ນີ້ ແລະເພື່ອຮັບປະກັນວ່າ ຊາວອາເມຣິກັນ ແລະສະຖານທີ່ຢູ່ນອກປະເທດນັ້ນໄດ້ຮັບການປົກ ປ້ອງຄຸ້ມກັນເປັນຢ່າງດີ